En op daardie selfde oomblik het iets anders ook gebeur. Jesus se reinheid, sy sondeloosheid, dit het op die misdadiger gekom. Dit het hom oordek. Soos die pa vir sy verlore seun 'n kleed omgehang het, so klee Jesus nou hierdie misdadiger. Nie met 'n skoon kleed nie, maar met Homself!
Ek weet Johannes vertel dat Jesus self sy kruis na die Kopbeenplek gedra het, broers en susters, maar Hy het nie. Want Hy het daar ons kruis gedra. En wat meer is: die enigste rede hoekom Hy die kruis gedra het, was vir ons, die diewe en skelms. Dit was daarom ook nie sy dood wat Hy gesterwe het nie, maar ons dood. Nie vir sy sonde nie, maar vir ons sonde. Soos Paulus dit in 2 Korintiërs 5:21 stel: ‘Christus was sonder sonde, maar God het Hom in ons plek as sondaar behandel, sodat ons, deur ons eenheid met Christus, deur God vrygespreek kan wees’.
Een aand op die TV was daar tydens die nuusberig die verhaal van een so 'n kind, wat baie graag mej Suid-Afrika wou ontmoet. Tydens die ontmoeting het die betrokke persoon die kind se hand gevat, haar ander arm om haar gesit, en haar gesoen. En die siek kind het gestraal.
Glo dit as u wil, broers en susters, maar hierdie gebeurtenis het my onmiddellik aan hierdie verhaal van Lukas oor Jesus en die twee misdadigers aan die kruis laat dink. Die name verskil, maar daar is geweldige ooreenkoms. In plaas van die skoonheid wat handel, handel Jesus in ons gedeelte. In plaas van 'n siek dogtertjie, kyk ons na 'n misdadiger aan die kruis. In albei gevalle word liefde bewys. In albei gevalle tree een teenoor 'n ander op dat dit 'n mens werklik raak.
Maar net daar, broers en susters, hou die ooreenkomste op. Want die skoonheid het net 'n soen gegee, en toe sy opstaan om te gaan, het sy haar skoonheid met haar saamgeneem. Die dogtertjie was steeds siek, haar situasie was niks anders nie.
Maar nie met Jesus nie. Jesus het ook gehandel, maar toe Hy wegstap (by wyse van spreke) het hy nie sy heiligheid met Hom saam geneem nie. Inteendeel. Hy het sy heiligheid agtergelaat en 'n ander se sonde met Hom saam weggedra. Die misdadiger se verminking en sonde het Hy op Hom geneem, en die ander een heilig agtergelaat.
Presies soos Jesaja 53:3-4 dit beskryf: `Toe het Hy ons lyding op Hom geneem, ons siektes het Hy gedra….Oor ons oortredings is Hy deurboor, oor ons sondes is Hy verbrysel; die straf wat vir ons vrede moes bring, was op Hom, deur sy wonde het daar vir ons genesing gekom.
Dit alles, broers en susters, het Jesus nie gedoen deur maar net vir ons as siek mense, siek van al die sonde, te kom kuier en vinnig 'n soen uit te deel nie. Nee, Hy het homself prys kom gee. Om so vir ons die nuwe lewe moontlik te maak. Dit is die boodskap van Goeie Vrydag. Hy sterf dat ons kan lewe. Hy stap weg onder die kruis van ons sonde, sodat ons na God as heiliges kan gaan. Daarom noem ons hierdie Vrydag vir ons Goeie Vrydag.